ועדת הכלכלה, כנסת 23, פרוטוקול מספר 82, 2020-10-14 16:23

יעקב מרגי: שלום לכולם.

יעקב מרגי: אני מתכבד לפתוח את ישיבת ועדת הכלכלה, היום ה-14 באוקטובר 2020, כ"ו בתשרי התשפ"א, על סדר היום הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 2), התשפ"א-2020.

יעקב מרגי: עורכת הדין טל פוקס ממשרד הבריאות, בבקשה.

טל פוקס: אני מהלשכה המשפטית של משרד הבריאות.

יעקב מרגי: בדיון הקודם אמרנו לממשלה שהפעם אנחנו מאריכים את התקנות אבל אם יהיו הגבלות ושדות התעופה בישראל יהיו סגורים, שלא יביאו לנו תקנות.

יעקב מרגי: הודענו על כך ואני שמח על ההצהרה שלך.

יעקב מרגי: אני שמעתי אותה ולכן תאמרי אותה גם לפרוטוקול.

יעקב מרגי: תתחילי עם זה ולאחר מכן תסבירי לנו את התקנות.

טל פוקס: ההגבלה על יציאה לטיסה בתקנות היא הגבלות שהייה במרחב הציבורי.

טל פוקס: ההגבלה על יציאה לשדה התעופה רק מטעמים מסוימים ובנסיבות מסוימות היא בתקנות הגבלת השהייה במרחב הציבורי.

טל פוקס: ההגבלה על יציאה לטיסה הוארכה עד ליום חמישי, מחר בחצות.

טל פוקס: ההחלטה שהתקבלה היא לא להאריך את ההגבלה על היציאה.

יעקב מרגי: ביום ראשון שדה התעופה פתוח.

מיקי לוי: אם אני מוכר כרטיס לעוד יומיים, זה בסדר.

טל פוקס: כן.

מיקי לוי: הנה תשובה חדה.

יעקב מרגי: בואו נעשה את זה מסודר.

יעקב מרגי: ניתן לה לסקור.

מיקי לוי: בסדר.

מיקי לוי: אדוני, אני מכבד אותך.

יעקב מרגי: היא באה עם הצהרה חשובה.

יעקב מרגי: אם לא הייתה לי ההצהרה הזאת, יכול להיות שאפילו לא הייתי מאשר את התקנות שהם ביקשו.

טל פוקס: התקבלה החלטה שלא להאריך את ההגבלה על יציאה לשדה התעופה יותר מכפי שהיא עכשיו.

טל פוקס: עכשיו זה רק יום חמישי, מחר בלילה בחצות.

טל פוקס: תשונה הוראת השעה שהייתה בתקנות האלה שמנעה את הכניסה לשדה התעופה.

יעקב מרגי: מה אומרות התקנות שאתם מבקשים לאשר?

טל פוקס: התקנות האלה הן רק הארכה של 28 ימים של כל תקנות התעופה, כפי שהן היו.

יעקב מרגי: עד מתי?

טל פוקס: עד ה-11 בנובמבר.

טל פוקס: כמובן זה ללא הוראת השעה שהייתה ומנעה את הכניסה לשדה התעופה למי שלא קנה כרטיס עד ה-25 בחודש.

מיקי לוי: את זה אמרת בשקט.

מיקי לוי: לא הבנתי מה זה ה-25 בחודש.

טל פוקס: ההגבלה שהייתה.

מיקי לוי: נגמרה.

מיקי לוי: בקיצור, אני רוצה להבין.

מיקי לוי: אין הגבלות.

טל פוקס: החל ממחר.

יעקב מרגי: לא.

יעקב מרגי: אם אני לא מאשר את התקנות האלה, אין הגבלות מעכשיו.

מיקי לוי: בוודאי.

מיקי לוי: זה כפוף לאישור שלך.

מיקי לוי: אני מכבד את זה.

מיקי לוי: על זה אין ויכוח.

מיקי לוי: אני בטוח שתקבל את ההחלטה הנכונה.

יעקב מרגי: לא בגלל האישור שלי או אישור הוועדה.

יעקב מרגי: הארכת התקנות האלה שיהיו בתוקף, עד מתי?

איתי עצמון: עד ה-11 בנובמבר.

איתי עצמון: אני שוב אומר מה שכבר אמרתי השבוע.

איתי עצמון: אלה תקנות שנועדו לאפשר את הפעילות של שדה התעופה ושל חברות התעופה בתקופה האצת של משבר הקורונה.

איתי עצמון: זה מה שנקרא פתיחת השמיים.

מיקי לוי: אני מברך על כך.

איתי עצמון: אדוני, יש שתי נקודות שרציתי להתייחס אליהן.

איתי עצמון: הנקודה הראשונה היא בעקבות הדיונים הקודמים של הוועדה בתקנות האלה.

איתי עצמון: הוועדה בין היתר עסקה בעניין של מתחמי המזון בשדה התעופה.

איתי עצמון: נכון שעכשיו בתקופה הנוכחית זה שהמסעדות לא רשאיות לפעול זה פחות רלוונטי, אבל בכל זאת מבחינת המעקב של הוועדה התקנה שאושרה ועכשיו הממשלה מבקשת להאריך את תוקפה, מסמיכה את המנהל – שזה מנכ"ל משרד הבריאות - - -

יעקב מרגי: בפעם השנייה הכניסו את זה על פי דרישת הוועדה.

איתי עצמון: הכניסו את זה אבל אתה ביקשת לבדוק את זה שוב ואני מזכיר לוועדה.

איתי עצמון: אני אומר לחברי הכנסת שיושבים כאן ושאולי לא מכירים את הנושא שמנכ"ל משרד הבריאות רשאי להתיר למפעיל שדה התעופה, דהיינו רשות שדות התעופה, להציב שולחנות וכיסאות במתחם אכילה משותף בשדה התעופה בתנאים שיורה עליהם וכולי לשם צמצום הסיכון להידבקות בנגיף הקורונה.

יעקב מרגי: מה שלא היה בהתחלה.

איתי עצמון: היה אסור.

מיקי לוי: זה אומר שהוא יכול לפתוח.

איתי עצמון: כן.

איתי עצמון: השאלה שלי, וזה מבחינת המעקב שלנו אחר הנושא, איך ההוראה הזאת יושמה.

איתי עצמון: אני שואל את משרד הבריאות האם נתתם היתרים כאלה, יש היתרים כאלה מוכנים?

איתי עצמון: כאשר באמת מותר יהיה לפתוח מסעדות או מתחמי הסעדה, יש כבר היתרים כאלה שמוכנים כדי שבשדה התעופה בכל זאת יהיו מתחמי מזון והסעדה?

טל פוקס: אני שואלת את הגורם המקצועי.

טל פוקס: דוקטור אשר שלמון.

שלמון: שלום נכבדי יושב ראש הוועדה.

שלמון: אני אישית סיירתי בשדה יחד עם מנהלי נתב"ג ופחות או יותר קבענו מתווה, איך הנוהל הזה ייושם.

שלמון: מאחר והנוהל סודר וגם עוגן בתקנות, מבחינתנו אפשר להתקדם.

איתי עצמון: הנוהל לא בדיוק סודר בתקנות.

איתי עצמון: בתקנות הסמכות של משרד הבריאות לתת היתרים.

איתי עצמון: אנחנו רוצים לדעת האם הדבר הזה הולך להתבצע.

שלמון: קיימתי דיון מסודר בשדה יחד עם מנהלי השדה וקבענו איך זה יתבצע.

מיקי לוי: בגדול יש אפשרות לפתוח, בהתאם להוראות שלכם.

שלמון: מבחינתנו יש מתווה מוסכם.

שלמון: אנחנו נאשר אותו.

יעקב מרגי: אני אשאל יותר פשוט.

יעקב מרגי: כרגע אם מפעילי השדה רוצים להפעיל שירותי הסעדה, על פי הנוהל שלכם הם רשאים לעשות זאת.

שלמון: לפי הנוהל שלנו הם יגישו לנו את הסיכום בכתב ואנחנו נחתים את המנכ"ל.

מיקי לוי: מה לגבי ה-דיוטי פרי?

מיקי לוי: חכה עם ה-דיוטי פרי.

מיקי לוי: יש לי שאלה לגבי הכרטיסים.

יעקב מרגי: חכה רגע.

יעקב מרגי: אני עוד לא פתחתי את הדיון.

יעקב מרגי: לא טוב לי איך שהדיון מתנהל.

יעקב מרגי: חרגתי ממנהגי ונתתי לעורכת הדין פוקס לתת את ההצהרה, תשמח, תרגיע ותוריד את האוויר.

יעקב מרגי: היא נתנה את ההצהרה ועכשיו חכו רגע.

יעקב מרגי: יש כאן יועץ משפטי ששואל שאלה.

יעקב מרגי: רשות שדות התעופה אתנו?

יורם שפירא: נמצאים אדוני.

יורם שפירא: אחר צוהריים טובים.

יורם שפירא: לגבי האישור.

יורם שפירא: אמנם היה סיור אבל לא קיבלנו בסוף את המתווה הסופי.

יורם שפירא: אנחנו ביקשנו לאשר לנו בין 45 ל-50 שולחנות וגם שרון וגם אשר אמרו שייתנו תשובה אבל לא קיבלנו תשובה בסופו של דבר.

שלמון: התשובה היא שאנחנו נאשר לכם 40 שולחנות וזה יצא בכתב בכפוף להסכמה שלכם.

יורם שפירא: תודה רבה.

יורם שפירא: זה מקובל עלינו.

יעקב מרגי: אם כן, אין בעיה.

יעקב מרגי: תודה רבה.

יורם שפירא: רצית לשאול לגבי ה-דיוטי פרי?

יעקב מרגי: אני לא רציתי.

יעקב מרגי: זה מטריד את מיקי לוי.

יעקב מרגי: יש לך התייחסות ל-דיוטי פרי?

יורם שפירא: ה-דיוטי פרי יכול להיות פתוח בהתאם לתו הסגול והתו הכחול.

יעקב מרגי: תודה.

איתי עצמון: אני רוצה לחזור ולשאול את נציגת משרד הבריאות לגבי התקנה שעניינה שמירת דינים.

איתי עצמון: אני מזכיר שעסקנו בזה שוב ושוב בדיונים הקודמים, לגבי תקנה שאומרת שהוראות התקנות האלה לא גורעות מהוראות מנכ"ל משרד הבריאות כאשר בחוק כתוב משהו הפוך.

איתי עצמון: אנחנו חששנו מהבלבול שנוצר בציבור, שכאשר יש תקנות ספציפיות שקובעות הוראות לגבי הפעלת שדות תעופה וטיסות, יש גם הוראות שמנכ"ל משרד הבריאות רשאי לתת לפי פקודת בריאות העם והיחס ביניהן.

איתי עצמון: ההכרעה כבר התקבלה בחוק, בסעיף 45 לחוק, וכאן נכתבה הוראה אחרת הפוכה.

איתי עצמון: שאלנו, ואתם התבקשתם לתת איזושהי התייחסות, וזו שאלה משפטית.

איתי עצמון: אני חושב שהתקנה הזו מיותרת.

איתי עצמון: אמרתם בדיונים קודמים, נציגי הממשלה, שאתם תבחנו ואם יהיה צורך, תביאו תיקון.

איתי עצמון: אגב, הוראה כזאת לא קיימת בתקנות שנוגעות לתחבורה שהוועדה תדון בהן בהמשך היום.

איתי עצמון: שם הסתפקתם בהוראה קיימת בחוק.

יעקב מרגי: אם אין לך תשובה, תבקשי אותה ותמסרי בהמשך הדיון.

יעקב מרגי: נעבור להקראת התקנות.

מיקי לוי: מתי יהיו שאלות?

יעקב מרגי: אחרי הקראת התקנות נפתח את הדיון להתייחסות ולא רק של חברי הכנסת אלא גם של האורחים שלנו ב-זום.

יעקב מרגי: לא היה לי נוח איך שהדיון התנהל קודם.

טל פוקס: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 2), התשפ"א-2020 בתוקף סמכותה לפי סעיפים 4 ו-12 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף-2020, ולאחר שהתקיים האמור בסעיף 4(ד)(2)(א) לחוק האמור, מתקינה הממשלה תקנות אלה:

איתי עצמון: אני מזכיר שעכשיו אנחנו במסגרת 24 שעות לאחר שהתקנות הוגשו לכנסת ולכן ככל שהוועדה תאשר אותן, הן יקבלו את אישור ועדת הכלכלה במסגרת הזמן הזה לפני שהן מתפרסמות.

איתי עצמון: צריך יהיה להתאים את הפתיח.

טל פוקס: נכון.

טל פוקס: בתקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות), התש"ף-2020, בתקנה 41, במקום "כ"ו בתשרי התשפ"א (14 באוקטובר 2020" יבוא "כ"ד בחשוון התשפ"א (11 בנובמבר 2020)".

טל פוקס: תחילתן של תקנות אלה ביום כ"ז בתשרי התשפ"א (15 באוקטובר 2020).

יעקב מרגי: התקנות שאישרנו הן תקנות שמסבירות איך שדה התעופה יפעל בעידן קורונה, נקרא לזה כך.

יעקב מרגי: אתמול הממשלה התכנסה והחליטה מה שהחליטה.

יעקב מרגי: אנחנו עכשיו מאשרים את ההארכה והתקנות נכנסות לתוקף 28 ימים מה-11 בחודש.

יעקב מרגי: נכון?

יעקב מרגי: כך אני מבין את זה.

איתי עצמון: לא.

איתי עצמון: התקנות יהיו בתוקף.

איתי עצמון: התקנות למעשה פוקעות היום.

איתי עצמון: כרגע הממשלה מבקשת הארכה כך שהתקנות יוארכו עד ה-11 בנובמבר.

איתי עצמון: לפני ה-11 בנובמבר אני מניח שיגיעו לכאן שוב ויבקשו עוד הארכה.

יעקב מרגי: סדר.

יעקב מרגי: רננה, את רוצה להוסיף משהו או שאנחנו עושים לך את העבודה כמו שצריך?

רננה שחר: אתם מדהימים.

יעקב מרגי: צדיקים מלאכתם נעשית בידי אחרים.

יעקב מרגי: תמר זנדברג, יש לך התייחסות?

תמר זנדברג: לא.

יעקב מרגי: לברך אותנו על שפותחים את שדות התעופה?

תמר זנדברג: אני יושבת כאן ונדמה לי שכבר אין קורונה ושהיא נגמרה.

תמר זנדברג: עוד רגע יאמרו לנו לצאת לחגוג.

יעקב מרגי: יש כאן החרגה של שדות התעופה.

יעקב מרגי: ועדת הכלכלה חשבה שהאזרחים צריכים את זה ושנית, הכלכלה של ישראל צריכה.

יעקב מרגי: מי שמכיר אותי, אני לא אוהב לאיים ואני לא מאיים אבל כאן אמרנו דברים נחרצים.

יעקב מרגי: אמרנו בדיון הקודם שאם שדות התעופה לא ייפתחו, שלא יביאו לנו את התקנות.

יעקב מרגי: מי שלא ער לתקנות, יכול לחשוב שאין קורונה אבל יש צורת התנהלות.

תמר זנדברג: כאמירה כללית אני אומר שגם אני חושבת שנתב"ג ועוד כמה דברים שעלו בימים האחרונים – טק אווי וכל מיני דברים כאלה – הם דברים שבהחלט צריך ואפשר לעשות אותם.

תמר זנדברג: אני כן רוצה לומר שאנחנו הולכים לתקופה ארוכה בצד הקורונה, אנחנו הולכים לשנה, אולי יותר, אולי שנתיים ולכן קצת מדאיגה אתי התחושה הזו של גז-ברקס, גז-ברקס.

תמר זנדברג: או שהכול סגור בסגר או שהכול פתוח וצאו לבלות.

תמר זנדברג: יש לנו תקופה ארוכה של חיים לצד הדבר הזה ואני חושבת שגם אנחנו ככנסת ובכלל באופן כללי צריכים להעביר את המסר הזה שאנחנו צריכים את התקנות, את ההנחיות, אנחנו צריכים להקפיד עליהן, הציבור צריך להקפיד עליהן ולא לתת תחושה שפותחים הכול ומהר מאוד תעלה התחלואה ואז נסגור הכול ולא נבין למה.

יעקב מרגי: לא תהיה פתיחה של הכול.

יעקב מרגי: זה לא מנותק מהמציאות.

תמר זנדברג: זו הייתה אמירה כללית על האופוריה הלאומית ולא לגבי התקנות.

אימאן ח'טיב יאסין: גם אני מברכת על התקנות החדשות ומקווה שמהר מאוד נחזור לשגרה שלנו מבלי שנצטרך כל פעם לאשר את אותן תקנות אבל חשוב דווקא בסוגיה הזאת, דבר נלווה שבעיניי הוא הכרחי וזה כל הנושא של ימי הבידוד של החוזרים חוץ לארץ.

יעקב מרגי: בנושאים האלה אנחנו מתנהלים צעד אחר צעד.

אימאן ח'טיב יאסין: עבודה מבורכת.

מיקי לוי: אדוני היושב ראש, יש לי שאלה ואני מבקש שגם היועץ המשפטי יאזין.

מיקי לוי: אני מבין שאם אני סוכן נסיעות ואני טייס ואני חברת תעופה, מהיום והלאה הכול פתוח ואני יכול למכור כרטיסים.

יעקב מרגי: לא.

טל פוקס: אני אסביר.

טל פוקס: ההחלטה שהתקבלה היא שלא להאריך את ההגבלה והמשמעות היא שהחל מיום שישי בבוקר – כלומר, מיום חמישי בחצות – ההגבלה הזאת לא תוארך ואז יהיה אפשר לצאת לשדה התעופה עם כרטיס שנקנה בכל תאריך.

טל פוקס: כרגע עדיין אי אפשר.

מיקי לוי: בסדר.

מיקי לוי: מיום שישי.

מיקי לוי: אני מוכר כרטיסים מיום שישי ואילך, לא לשבת אלא למוצאי שבת.

תמר זנדברג: הם כבר מכרו.

תמר זנדברג: החברות כבר מוכרות.

מיקי לוי: שואלים אותי ולכן אני שואל.

תמר זנדברג: תנסה למצוא כרטיס לסוף החודש, יהיה לך קשה.

מיקי לוי: לא לי.

מיקי לוי: סוכני נסיעות קצת מבולבלים וכך גם הטייסים.

מיקי לוי: מיום שישי אני יכול למכור כרטיסים להבא, לינואר, לפברואר, למארס וכולי.

תמר זנדברג: גם היום אתה יכול.

טל פוקס: בכל מקרה לא הייתה הגבלה על מכירת כרטיסים אלא על האדם עצמו, אם הוא יוצא לצורך שהוא לא אחד מהצרכים שהיו כתובים בתקנות.

יצחק פינדרוס: במילים פשוטות מאוד, אם התקנות לא עוברות כאן בוועדה, לא מאשרים אותן, מיום שישי השמיים פתוחים מבחינה חוקית.

טל פוקס: לא.

טל פוקס: אפשר לאשר את התקנות האלה.

יצחק פינדרוס: ואם לא מאשרים, גם השמיים פתוחים.

טל פוקס: התקנות האלה, זה לא מה שמגביל את היציאה לשדה התעופה.

טל פוקס: הן תקנות משלימות.

טל פוקס: מה שמגביל את היציאה לשדה התעופה, אלה תקנות הגבלת שהייה במרחב הציבורי שכבר נדונו בוועדת החוקה.

יצחק פינדרוס: על פי איזו תקנה אני ביום שני הבא לא יכול לקנות כרטיס טיסה ליוון ולנסוע?

יצחק פינדרוס: על פי איזו תקנה?

יצחק פינדרוס: אני מדבר על יום שני הבא.

תמר זנדברג: אתה יכול.

טל פוקס: אין כוונה שתהיה תקנה שמגבילה אותך מלעשות זאת ביום שני הבא.

יצחק פינדרוס: מה כן זה בא להגביל?

טל פוקס: זה בא לומר איך מתנהלים בשדה התעופה.

רננה שחר: אני יכולה להסביר.

יעקב מרגי: פינדרוס, אתה התנתקת מהדיון הקודם בו הצבעת ושאלת שאלה.

יעקב מרגי: שאלת לגבי עבודה לגבי גיוס תרומות.

יצחק פינדרוס: נכון.

יצחק פינדרוס: מה באות לעשות התקנות האלה?

יצחק פינדרוס: את זה אני מנסה להבין.

יעקב מרגי: אלה תקנות שהממשלה חידשה אותן לגבי איך מפעילים את שדות התעופה בעידן הקורונה.

יצחק פינדרוס: מה יקרה אם לא מאשרים את התקנות?

רננה שחר: אני אשמח להסביר.

רננה שחר: תקנות הגבלת שדות תעופה וטיסות הן תקנות שבאמת אמורות לחיות אתנו לאורך תקופת הקורונה והן קובעות הסדרים יסודיים כלליים שאסור כרגע לבוא לנתב"ג אם אתה מלווה לא חיוני, שבכניסה לנתב"ג מודדים חום, שנוסעים מגישים הצהרת בריאות לפני שהם עולים לטיסה, שחברות התעופה מחויבות לעשות תהליך בורדינג איטי ומבוקר ותהליך ירידה מכלי הטיס איטי ומבוקר, שחברות התעופה צריכות להצטייד במסכות ולדאוג לאוורור תא הנוסעים, לדאוג לחטא ולנקות את כלי הטיס לפי תוכנית חיטוי וניקיון וכולי.

רננה שחר: אלה תקנות שלא היו אתנו לפני שהגיעה הקורונה.

רננה שחר: לא היו סטנדרטים לשמור על בריאות הציבור בתעופה.

יעקב מרגי: וגם הן בהוראת שעה, כל פעם לחידוש.

רננה שחר: זה חוק הקורונה.

רננה שחר: בחוק הקורונה כל 28 יום, כל עוד יש קורונה, אנחנו כנראה נבוא.

בועז טופורובסקי: מתי פג תוקף סעיף 6(2) שאומר שצריך אישור בכתב, רכישת כרטיס טיסה עד ה-25 בספטמבר?

רננה שחר: אתם צודקים בשאלה הזאת.

רננה שחר: כמו שטל הסבירה יש לנו את התקנות המהותיות שאתם קוראים להן תקנות הסגר או תקנות ההגבלה על השהייה במרחב הציבורי שהן קבעו לאיזה מטרות מותר לנו כבני אדם לצאת מבית המגורים והם הגבילו יציאה לטיסה.

רננה שחר: במקביל עשינו הוראת שעה בתקנות האלה שאתם כרגע מאשרים שרש"ת צריכה לבדוק בכניסה לטרמינל שבאמת הבן אדם יצא מטרה מוצהרת.

יעקב מרגי: זה היה בדיון הקודם.

יעקב מרגי: לא עכשיו.

מיקי לוי: הבהילה אותי.

מיקי לוי: למטרה מוצהרת, נגמר.

רננה שחר: נכון.

מיקי לוי: אני רוצה מוחרתיים לנסוע לטייל.

רננה שחר: מוחרתיים אתה תטייל.

רננה שחר: כאדם יהיה מותר לך לצאת מבית המגורים לצורך טיסה שמונה שעות לפני הטיסה, לא משנה מתי קנית את הכרטיס ולא משנה מה מטרת הטיסה שלך.

רננה שחר: אנחנו במקביל, אני מקווה, עד הערב או עד מחר, נבטל את הוראת השעה שחייבה את רש"ת לבדוק את זה בכניסה לטרמינל.

מיקי לוי: נהדר.

מיקי לוי: תודה.

יעקב מרגי: רבותיי, מי בעד אישור התקנות?

יעקב מרגי: מי נגד?

יעקב מרגי: מי נמנע?

יעקב מרגי: אושר

יעקב מרגי: התקנות אושרו פה אחד.

יעקב מרגי: תודה רבה.